b'\n_START_ARTICLE_\nOsmi potnik\n_START_SECTION_\nZgodba\n_START_PARAGRAPH_\nSedem\xc4\x8dlanska posadka vesoljske ladje Nostromo se s tovorom vra\xc4\x8da na Zemljo. Iz umetne hibernacije jih zbudi ladijski ra\xc4\x8dunalnik, ki je zaznal signal, oddan z bli\xc5\xbenjega planeta. Signal je \xc5\xa1ifriran, vendar domnevajo, da gre za klic v sili, zato se trojica s kapitanom Dallasom (Tom Skerritt) na \xc4\x8delu odpravi poiskat njegov vir. Na planetu najdejo ostanke ogromnega nezemeljskega plovila, v njem pa velikansko truplo pilota, ki mu je prsni ko\xc5\xa1 eksplodiral od znotraj. Medtem na ladji delno de\xc5\xa1ifrirajo signal, za katerega se izka\xc5\xbee, da je najverjetneje opozorilo. Globlje v plovilu najde \xc4\x8dastnik Kane (John Hurt) ogromen prostor, v njem pa stotine nenavadnih jajc. Med natan\xc4\x8dnej\xc5\xa1im pregledom iz enega sko\xc4\x8di neznano bitje, mu stopi skafander in se mu prisesa na obraz._NEWLINE_Kljub nasprotovanju varnostne \xc4\x8dastnice Ellen Ripley (Sigourney Weaver), ki zahteva karanteno, spravijo nezavestnega Kanea v bolni\xc5\xa1ki oddelek Nostroma in nadaljujejo s pripravami na nadaljevanje poti. Znanstveni \xc4\x8dastnik Ash (Ian Holm) posku\xc5\xa1a kirur\xc5\xa1ko odstraniti bitje, a mu to prepre\xc4\x8di njegova izjemno korozivna kri. Ko ob strani zare\xc5\xbee v eno od okon\xc4\x8din, naredi nekaj kapljic te krvi luknjo skozi ve\xc4\x8d nadstropij strukture ladje. Kmalu po tistem bitje odpade samo in pogine, Kane pa ostane nezavesten. Kon\xc4\x8dno jim uspe popraviti komandni modul, ki je bil po\xc5\xa1kodovan ob pristanku, zato se odlo\xc4\x8dijo, da bodo odpotovali dalje._NEWLINE_Takrat pa se Kane nenadoma zbudi iz nezavesti, brez vidnih zunanjih posledic, le spomin na obisk planeta mu manjka. Posadka z olaj\xc5\xa1anjem zadnji\xc4\x8d pred vrnitvijo v hibernacijo obeduje, takrat pa se za\xc4\x8dne Kane du\xc5\xa1iti in zvijati v kr\xc4\x8dih, nakar mu od znotraj po\xc4\x8di prsni ko\xc5\xa1 in iz njega se prebije nezemeljsko bitje ter oddrvi skozi najbli\xc5\xbejo luknjo v notranjost ladje. Pre\xc5\xbeiveli se ga namenijo ujeti z improviziranim oro\xc5\xbejem. Naslednja \xc5\xbertev je ladijski tehnik Brett (Harry Dean Stanton), ki ga zdaj \xc5\xbee popolnoma odraslo bitje preseneti v enem od prostorov. Dallas ga zasleduje skozi prezra\xc4\x8devalni sistem in posku\xc5\xa1a spraviti v zra\xc4\x8dno zaporo da bi ga izvrgli v vesolje, a ga bitje napade iz zasede ter ubije. _NEWLINE_Zdaj poveljstvo prevzame Ripleyjeva, ki v ladijskem ra\xc4\x8dunalniku najde ukaze njihove korporacije za Asha, po katerih je bitje glavna prioriteta misije, tudi na ra\xc4\x8dun \xc5\xbeivljenj posadke, \xc4\x8de bi bilo potrebno. Ash jo napade, a se vme\xc5\xa1a Parker (Yaphet Kotto), ki ga z udarcem obglavi. Izka\xc5\xbee se, da je bil Ash android. Preden se ga znebijo, \xc5\xa1e enkrat vklju\xc4\x8dijo njegovo glavo. Ta izrazi ob\xc4\x8dudovanje do bitja, ki je po njegovem popoln ubijalski stroj, in napove, da ne bo nih\xc4\x8de od posadke pre\xc5\xbeivel. Preostali trije se odlo\xc4\x8dijo, da bodo aktivirali mehanizem za samouni\xc4\x8denje ladje in pobegnili v zasilnem \xc4\x8dolni\xc4\x8dku, vendar bitje preseneti ter pobije Parkerja in navigatorko Lambertovo (Veronica Cartwright), medtem ko zbirata zaloge. Ripleyjeva zato sama aktivira mehanizem in se odpravi proti \xc4\x8dolni\xc4\x8dku, a bitje tudi njej prekri\xc5\xbea pot. Po neuspe\xc5\xa1nem poskusu razveljavitve ukaza za samouni\xc4\x8denje se vrne; tokrat je pot prosta, zato vzleti in za las uide eksploziji Nostroma._NEWLINE_Med pripravami na hibernacijo ugotovi, da se bitje skriva na krovu \xc4\x8dolni\xc4\x8dka. Potihoma zleze v vesoljsko obleko in odpre loputo, kar povzro\xc4\x8di eksplozivno dekompresijo, ki skoraj odpihne bitje skozi odprtino. Ripleyjeva ga \xc5\xa1e ustreli s pu\xc5\xa1ko s kavljem, ki bitje potisne skozi, a ji pri tem pade iz rok in se zatakne za loputo tik preden se ta zapre, pri tem pa prive\xc5\xbee bitje na \xc4\x8dolni\xc4\x8dek. Le-to nato posku\xc5\xa1a zlesti v enega od raketnih motorjev, ki jih Ripleyjeva aktivira in izstreli bitje v vesolje. Na koncu aktivira oddajnik za klic v sili in se z ladijskim ma\xc4\x8dkom v naro\xc4\x8dju ule\xc5\xbee v komoro za hibernacijo.\n_START_SECTION_\nOdziv in nadaljevanja\n_START_PARAGRAPH_\nDistributer je ogla\xc5\xa1eval film s sloganom \xc2\xbbV vesolju nih\xc4\x8de ne more sli\xc5\xa1ati tvojega kri\xc4\x8danja\xc2\xab\xc2\xa0(In space no one can hear you scream), ogla\xc5\xa1evalska kampanja je med drugim vklju\xc4\x8devala stripovsko priredbo v reviji Heavy Metal, koledar za leto 1980, ve\xc4\x8d knjig s skicami in posnetki produkcije, plo\xc5\xa1\xc4\x8do z glasbo iz filma, figurice aliena itd. Prvi odzivi kritikov so bili me\xc5\xa1ani, vendar je bil film takoj\xc5\xa1nji finan\xc4\x8dni uspeh in je do konca predvajanja v kinematografih samo v ZDA prinesel skoraj 80 milijonov USD prihodkov. Leta 1980 so njegovi ustvarjalci prejeli oskarja za najbolj\xc5\xa1e posebne u\xc4\x8dinke, dve nagradi BAFTA, nagrado Hugo in \xc5\xa1e nekaj manj\xc5\xa1ih._NEWLINE_V desetletjih po izidu je film pridobil kultni status in velja \xc5\xa1e danes za enega vplivnej\xc5\xa1ih filmov, tako v \xc5\xbeanru znanstvene fantastike kot grozljivk. Leta 2002 je bil uvr\xc5\xa1\xc4\x8den v Narodni filmski register ameri\xc5\xa1ke Kongresne knji\xc5\xbenice, ki hrani \xc2\xbbkulturno, zgodovinsko ali estetsko pomembne filme\xc2\xab. \xc5\xa0e vedno se uvr\xc5\xa1\xc4\x8da tudi na razli\xc4\x8dne lestvice najbolj\xc5\xa1ih (znanstvenofantasti\xc4\x8dnih) filmov vseh \xc4\x8dasov._NEWLINE_Na podlagi uspeha filma je nastalo ve\xc4\x8d nadaljevanj: Aliens (1986), Alien 3 (1992) in Alien Resurrection (1997). Nadaljevanja z izjemo prvega niso dosegla uspeha prvenca, vsakega je re\xc5\xbeiral drug re\xc5\xbeiser, skupna pa jim je glavna vloga Sigourney Weaver, ki ji je serija prinesla slavo. Kasneje sta nastala \xc5\xa1e dva filma, ki podajata zgodbo pred dogodki v Osmem potniku in zdru\xc5\xbeujeta znanstvenofantasti\xc4\x8dni fran\xc5\xa1izi Alien in Predator: Alien proti Predatorju (2004) in Alien proti Predatorju: Rekviem (2007).'